Repassem les ordres del Ministeri de Sanitat sobre la mascareta obligatòria als espais públics\nMascaretes obligatòries als espais públics: qui i en quins llocs s’han de portar . // Freepik\nActualitzada el 21-05-2020 08:25\nDes d’aquest dijous, 21 de maig, és obligatori portar mascareta als espais públics tancats i també als oberts en què no es pugui garantir la distància de dos metres entre persones. Recordem que ja era obligatori portar-la al transport públic . Dimecres el BOE va publicar les condicions d’aquesta mesura, tot i que deixava molts dubtes oberts que ha hagut d’anar concretant després el Ministeri de Sanitat.\nON S’HA DE PORTAR?\nL’ús de mascareta serà obligatori a la via pública, en espais a l’aire lliure i en qualsevol espai tancat d’ús públic o que es trobi obert al públic, sempre que no sigui possible mantenir una distància de seguretat interpersonal d’almenys dos metres.\nQueden obligats a l’ús de mascareta als llocs que hem explicat les persones a partir dels sis anys.\nEXCEPCIONS, NO HI ESTAN OBLIGATS:\n- No hi estan obligats els nens fins als sis anys tot i que la recomanen per als que en tenen entre tres i cinc.\n- Tampoc cal que la portin les persones amb alguna dificultat respiratòria que es pugui complicar per culpa de la mascareta i aquells que puguin demostrar que tenen motius de salut o una discapacitat que els impedeix dur-la.\n- L’odre del ministeri també inclou com a excepció activitats incompatibles, com menjar i beure. El ministeri aclareix que aquí també hi entra fer esport. És a dir que per sortir a córrer o en bicicleta no caldrà portar-la si no es vol.\n- Finalment, també es pot sortir sense mascareta per causes de força major que no especifica el document.\nUna dona amb macareta, a Barcelona // EFE - Toni Albir\nEl Ministeri de Sanitat justifica l’ús generalitzat de mascaretes per part de la població general per reduir la transmissió comunitària del coronavirus “per la seva alta transmissibilitat”, i també per “la capacitat que han demostrat les mascaretes per bloquejar l’emissió de gotes infectades”.\nRecomanacions i sancions\nEl Ministeri de Sanitat recomana les mascaretes quirúrgiques o higièniques i també avisa que d’aquí a uns dies, qui incompleixi la norma podria enfrontar-se a sancions.\nPer a la població en general, el document indica que aquesta mascareta quirúrgica a Catalunya es pot aconseguir amb el carnet de salut a les farmàcies i que ha de cobrir el nas i la boca. No serveixen mocadors o pantalles.\nQuè passa, però, amb qui se salti la norma? L’ordre no en diu res, però el ministeri explica que els primers dies, la policia només informarà qui no la porti. Passat un temps convidaran a marxar qui no vagi protegit en espais on no es pugui mantenir la distància de seguretat, i qui s’hi negui, s’enfrontarà a una sanció per desobediència, que es considera una infracció administrativa greu de la llei de protecció de seguretat ciutadana i que supera els 600 euros.\n21-05-2020 07:06 ESTAT D’ALARMA\nEls detalls de la reobertura d’escoles i instituts: guia pràctica


Salvem el Golfet denuncia una festa marítima a la cala d'en Massoni a Palafrugell • Ràdio Capital de l'Empordà\nSalvem el Golfet denuncia una festa marítima a la cala d’en Massoni a Palafrugell\nUna quarentena d'embarcacions s'han reunit aquest dissabte entre la cala d'en Massoni i la Banyera de la Russa per a celebrar una festa marítima, Salvem El Golfet ho ha denunciat públicament\nL’associació ecologista Salvem el Golfet ha denunciat públicament una festa marítima que s’ha celebrat entre la cala d’en Massoni i la Banyera de la Russa aquest dissabte. Segons ha informat l’entitat, s’hi van reunir més de 40 embarcacions “demostrant un nul respecte per l’entorn i el fons marí”. Els vaixells estaven abarloats els uns amb els altres amb “caps, defenses i àncores”.\nTal com es va publicar a la convocatòria al compte d’instagram @aberlofarra, es demanava a la gent que arribés a partir de la 1 del migdia, sempre amb “moltes ganes de festa i carregats de gintònics”.\nImatges d’Instagram amb la convocatòria de la festa de @aberlofarra\nArran de l’incident de dissabte, l’associació Salvem el Golfet ha presentat dues noves instàncies, als ajuntaments de Palafrugell i de Mont-ras, denunciant la concentració d’embarcacions.\nArticle anteriorJames Blake tornarà a Barcelona el 27 d’octubre\nArticle següentLos Mambo Jambo arriben aquest dimecres a Begur


El comú d’Encamp destinarà 450.000 euros al nou aparcament entre el carrer de la Vena i la CG-2 - Altaveu el diari digital d'Andorra\nEl comú d’Encamp destinarà 450.000 euros al nou aparcament entre el carrer de la Vena i la CG-2\nA la instal·lació, que tindrà 84 places, es podrà accedir des de totes dues vies i també es farà una zona de jocs infantils i es preveu que podria estar finalitzada a mitjans l’any vinent\n31/10/2020 (21:50 CET)\nEls terrenys on es farà l'aparcament al costat del carrer de la Vena.\nEl comú d’Encamp ha licitat la construcció d’un nou aparcament horitzontal que se situarà entre el carrer de la Vena i la desviació de la carretera general 2, als terrenys coneguts com a Prat de Casa i Prat de Pallarés. La instal·lació disposarà de 84 places d’estacionament i, a banda, una zona verda i un parc de jocs infantils. Es preveu que les obres, amb un pressupost inicial de 450.000 euros, estiguin enllestides a mitjans de l’any vinent.\nEl projecte, de fet, va amb retard. La idea inicial del comú era impulsar la construcció aquest any, però tot ha quedat endarrerit per culpa de l’esclat de la crisi del coronavirus. Ara s’ha licitat el concurs per poder encarregar les obres abans de finals d’any, aprofitant així la partida pressupostària que estava ja prevista, de 450.000 euros. Un cop comencin, es preveu que estiguin enllestides en uns sis mesos. Per tant, si no hi ha cap nou entrebanc, el nou aparcament estarà disponible l’estiu vinent.\nLa instal·lació se situarà en uns terrenys llogats pel comú situats entre l’avinguda Joan Martí i l’actual general 2. El pla és que s’hi pugui accedir tant per dalt, per la desviació, com per baix, a través del carrer de la Vena i d’un camí comunal que puja cap a Engolasters. A banda, s’aprofitarà per adequar una zona enjardinada i construir un petit parc infantil i un pipi-can. En total, s’actuarà sobre uns 3.000 metres quadrats de superfície.\nPel que fa als accessos, els cotxes hi podran entrar per dos punts. El primer, el de la mateixa general 2. El segon, a través del carrer de la Vena. En aquest cas, en ser un camí comunal estret es regularà amb semàfors per evitar que mai i es trobin de front dos cotxes. Els vianants també disposaran de dues formes d’entrar. Una, des del mateix carrer de la Vena. De fet, s’aprofitarà les obres per refer tota la vorera que puja des de l’avinguda. L’altre, des de la mateixa Joan Martí, amb unes escales.\nEn total, està previst que el nou aparcament, de barrera, disposi de 84 places d’estacionament. D’aquesta forma es vol donar servei a una zona del poble on hi ha poc espai per deixar el cotxe.


El primer llibre de la vida de les aus\nEl projecte genètic més gran que s’ha fet mai sobre els ocells, amb investigadors catalans, explica com fa 66 milions d’anys, amb l’extinció dels dinosaures, la Terra va oferir els elements perquè hi hagués un Big Bang de les aus\nMÒNICA L. FERRADO 14/12/2014 00:00\n651x366 Els familiars més pròxims a les aus són els cocodrils / FOTOS: SCIENCE Els familiars més pròxims a les aus són els cocodrils / FOTOS: SCIENCE\nQUAN VAN APARÈIXER LES PRIMERES AUS? Què tenen en comú els ocells, els dinosaures i els cocodrils? Quan van perdre les dents els ocells? ¿I els seus cants tenen alguna cosa en comú amb la parla dels humans? La resposta a aquestes preguntes i moltes altres es troba en un gran projecte internacional, el gran llibre genètic -el més gran que s’ha fet mai- que explica la vida dels ocells, des dels seus ancestres fins al present. Per fer-lo s’han seqüenciat els genomes de 48 espècies, entre les quals hi ha l’estruç, el mussol, l’àliga i el pardal, i moltes altres. En el genoma de les aus modernes també està escrit el seu passat.\nEl treball s’ha fet a partir de mostres de teixit congelades durant 30 anys per museus i altres institucions a tot el món. Amb aquesta immensa quantitat de dades genètiques a les mans, els científics han tret i trauran moltes conclusions. Algunes s’han donat a conèixer aquesta setmana amb set estudis científics publicats a Science. Els investigadors han anunciat que ben aviat publicaran una vintena més d’articles científics. En dos d’aquests estudis també hi han participat investigadors catalans, del Centre de Regulació Genòmica de Barcelona (CRG). En concret, un estudi en què també s’han seqüenciat els genomes de tres tipus de cocodrils, que han permès confirmar una cosa que fa temps que se sospitava: que aquests grans rèptils, les aus i els dinosaures tenen avantpassats comuns, els arcosaures. Això sí, mentre que les aus han evolucionat molt, els cocodrils d’avui s’assemblen molt als de fa milions d’anys.\nA la base de l’arbre filogenètic que els científics han elaborat hi ha, com a primera baula, un familiar llunyà de l’estruç. En el treball també s’ha examinat una altra hipòtesi amb què es treballa des de fa temps: que els ocells provenen de dinosaures amb plomes i amb ales. El pollastre és un dels que més gens té en comú amb els antics dinosaures.\nEL “BIG BANG DE LES AUS”\nDesprés de la desaparició dels dinosaures, fa 66 milions d’anys, es va donar el que els científics han anomenat “el Big Bang de les aus”. La majoria dels ocells que tenim avui, al voltant del 95%, es van originar en aquest moment, segons explica Toni Gabaldón, investigador Icrea i cap del grup de genòmica comparada del Centre de Regulació Genòmica de Barcelona (CRG), que ha participat en el projecte.\nTot i que tot plegat ja se sospitava des de fa un temps, l’arbre filogenètic dels ocells ha sigut confús durant molts anys perquè no se n’havia fet una anàlisi prou exhaustiva. “Els estudis que s’havien fet no eren prou fiables. El que s’analitzaven eren grups de gens, no el genoma complet, tal com hem fet ara”, explica Gabaldón. Els estudis passats s’han basat en grups de 10 a 20 gens, mentre que el que s’ha fet ara utilitza una mitjana de 14.000 gens per espècie analitzada.\nFa 66 milions d’anys, davant l’adversitat els animals alats estaven més ben preparats i van sobreviure en un ambient hostil per a la vida. “Quan van desaparèixer els dinosaures es van diversificar molt ràpidament, igual que va passar amb els mamífers”, explica Gabaldón. De manera més col·loquial, els científics han arribat a situar el moment de Big Bang de la diversificació dels ocells en els 10-15 milions d’anys posteriors a l’extinció dels dinosaures. Amb l’extinció d’aquests animals no tan sols van desaparèixer enormes i ferotges carnívors, sinó també grans herbívors que acabaven amb les existències del planeta. Més menjar i menys depredadors es va traduir en l’emergència tranquil·la de molts dels ancestres dels ocells que coneixem avui. Actualment hi ha més de 10.000 espècies d’aus.\nQUAN VAN COMENÇAR A CANTAR\nEl genoma dels ocells és un 70% més petit que el dels mamífers. Els científics també han trobat regions del genoma que es conserven des de fa 100 milions d’anys. Humans i ocells comparteixen gens relacionats amb els circuits cerebrals involucrats en l’aprenentatge de vocals. I, de fet, en els ocells cantaires, un 10% del genoma es regula pel cant. En el cas dels lloros, tenen un sistema únic respecte a altres aus que els fa més hàbils a l’hora d’imitar els humans.\nEls investigadors també han fet una anàlisi dels gens involucrats en la diversitat sexual dels ocells. Mentre que el sexe dels humans està determinat pels cromosomes X i Y, el dels ocells el controlen dos altres cromosomes, el Z (masculí) i el W (femení). La seva activitat s’ha conservat durant milions d’anys, però difereix entre espècies. Per exemple, mentre que entre el paó i la paona estan clarament diferenciats, en els corbs resulta complicat distingir els mascles de les femelles.\nPel que fa al moment en què els ocells van perdre les dents, els investigadors situen l’aparició de gens inhibidors dels elements clau per a la formació de les dents (la dentina i l’esmalt) fa 100 milions d’anys, de manera que quan va passar el Big Bang de les aus aquesta característica ja s’hauria perpetuat.\nL’avantpassat comú de cocodrils, ocells i dinosaures va viure fa 240 milions d’anys


ELS BENEFICIS DE JUGAR A FUTBOL PEL NOSTRE COR | Mutualitat Catalana de Futbolistes\nELS BENEFICIS DE JUGAR A FUTBOL PEL NOSTRE COR\nPer MCF · 19 març, 2021\nCom saps, el futbol és l’esport més popular del món i molt poques persones coneixen els seus beneficis pel cor i la seva aportació en la reducció i prevenció de malalties cardiovasculars.\nSegons la Fundació Espanyola del Cor, el futbol té un important caràcter acíclic i d’impredictibilitat que imposa importants canvis de ritme que podrien afavorir alguns esdeveniments cardiovasculars aguts en pacients predisposats. Per això, és un esport que han de prendre’s amb precaució per tots aquells que han patit alguna patologia del seu sistema cardiovascular.\nPerò, alguns estudis han evidenciat que les persones que es dediquen a xutar una pilota han presentat nivells més baixos en colesterol, freqüència cardíaca i pressió arterial. A continuació, parlem d’altres beneficis que porta a la salut cardiovascular per practicar futbol.\n• Augmenta la mida de les cavitats cardíaques.\n• Disminueix els nivells de la tensió arterial.\n• Els pulmons augmenten la capacitat de rebre oxigen.\n• El cor bomba més sang cap als nostres músculs.\nEls resultats de les investigacions sobre la pràctica del futbol han demostrat que independentment de l’edat, gènere i condicions físiques, es reflecteix una millora significativa en pacients que pateixin alguna anomalia cardíaca.\nAbans de practicar-lo, has de tenir en compte que el futbol és un esport de contacte i amb alta possibilitat de traumatismes. Els pacients amb tractament anticoagulant o antiagregant deus tenir en compte el risc d’augmentat d’hemorràgies abans d’involucrar-se en esport d’aquest tipus.\nRecorda que tot en excés és dolent, si vol ser jugador amateur deus practicar-lo moderadament, seguint les recomanacions del teu cardiòleg o mèdic de capçalera per evitar que es generi algun tipus de problema, més creu, en el teu cost. De fet, és el primer que has de tenir en compte, preguntar-li al teu especialista si ets apte per aquest esport. Quan et doni llum verda, endavant, li podràs regalar vida al teu cor.


5.875 euros pels Encants de Sant Antoni - FÒRUM.ad\nOn: 04/02/18 22:30\nEl dia no ha acompanyat, però la plaça de l’església de Sant Pere Màrtir d’Escaldes-Engordany s’ha anat omplint de gent a mesura que avançava la subhasta dels Encants de Sant Antoni. A la vora de mig centenar de persones, de totes les edats, han acudit a la cita d’aquest diumenge, que enguany era més especial perquè coincidia amb la celebració del 40è aniversari de la parròquia escaldenca. En total s’han recaptat 5.875 euros, que es destinaran a Càritas parroquial.\nEls assistents han ofert imports elevats pels 17 lots que hi havia, que estaven formats, principalment, per embotits, licors, vi i productes dolços de pastisseria, com brioixos i coques. El màxim que s’ha pagat han estat 800 euros, per un lot que, a banda dels productes alimentaris, també incloïa un quadre de Lluís Bardají, cedit per la família de l’artista. A més, de manera especial, per commemorar els 40 anys de la parròquia, els dos últims lots s’han sortejat, per tal que hi pogués participar més gent.\nEls encarregats de cantar les apostes han estat Antoni Vidal i Josep Anton Albós, dues de les veus dels Encants d’aquests darrers anys, juntament amb Octavi Font i Emili Pérez, entre d’altres. Amb ells, el comú d’Escaldes-Engordany ha volgut retre homenatge a totes aquelles persones que han fet de subhastadores i han col·laborat amb aquesta tradició centenària.\nEl cònsol menor del comú escaldenc, Marc Calvet, s’ha mostrat satisfet amb la recaptació i ha dit que és similar a la dels últims anys. I tot i que no hi ha hagut el joc d’altres edicions a l’hora de fer apostes, Calvet ha volgut agrair a la participació de les famílies que es desplacen fins a la plaça. “Retrobar tradicions com aquesta i més per aquests 40 anys, és una tradició agradable i simpàtica”, ha destacat el cònsol, esperant que aquest sigui un any especial. De moment, l’únic que ha avançat Marc Calvet és que estan preparant alguna cosa especial per a l’entrada a Escaldes-Engordany per l’avinguda del Fener.\nLa festa dels Encants de Sant Antoni ha finalitzat amb quatre danses de l’Esbart Santa Anna, on hi han participat tant els més petits com els més grans de l’entitat, i que han ballat just quan la neu començava a fer acte de presència.\nCal recordar que fins a finals de febrer es pot visitar, a la plaça Santa Anna, l’exposició fotogràfica amb imatges dels Encants des del 1936 fins a l’actualitat, per tal de commemorar la festivitat i, també, els ciutadans que la van iniciar.\nPrevious Post: Ld’A es compromet a millorar la qualitat de vida dels padrins\nNext Post: El Bessons tenen ganes de fer justícia del 5 a l’11 de febrer


La pitjor campanya de la història (Llucia Ramis)\nLa pitjor campanya de la història\n2 min. 16/05/2014 00:00\nL’amo del bar on vaig a veure el futbol és del Madrid. No ho diu mai, conscient que la majoria dels seus clients són del Barça, tampoc és qüestió de discutir cada pic que hi ha partit. Alguna vegada l’he enxampat posant tapes més generoses als comptats merengues que entren al seu local, però tret d’aquest petit favoritisme, tracta tothom igual. Dubt que se senti coartat o tingui por que l’assenyalin; simplement porta el seu negoci com troba que ho ha de fer. Si aplicàs un descompte als socis del club de Florentino, en sortiria perdent.\nQue el vot sigui secret en unes eleccions té sentit per garantir que ningú no hi influeixi, cap vot ha d’estar condicionat ni es pot comprar. Per això, el que ha de ser transparent són els beneficis que comporta ser militant d’un partit. Amb la Targeta Blava, el PP demostra que no sap ni com va la democràcia ni tampoc el màrqueting. És molt difícil donar publicitat a un negoci que només funcionaria en la clandestinitat.\nQuè pretenia amb els descomptes de la Targeta Blava? Fidelitzar els seus 22.000 afiliats o captar-ne de nous? La portaveu parlamentària Mabel Cabrer va comparar el boicot contra els comerços adherits amb els nazis que penjaven l’estrella de David als establiments jueus. Al marge de ser una frivolitat inadmissible, ¿no cal fer publicitat per donar a conèixer un servei? I després compra qui s’hi sent atret. És el consumidor qui decideix.\n“Aquí els peperos paguen menys” ha resultat ser una campanya pèssima, tant publicitària com propagandística. Està sortint molt cara a alguns comerciants i al Govern que, en comptes de resoldre-la, l’empitjora per orgull. Si haguessin fet un estudi de mercat, s’haurien adonat que també entre els compradors hi ha una majoria silenciosa que no és dels seus.\nUn home mata la seva parella a la Colònia de Sant Jordi\nDorothea Bate, la mare del ‘Myotragus balearicus’\nLa Nit de l'Art torna a convertir les galeries de Palma en un punt de trobada\nQuatre dones assassinades per violència masclista en una setmana\nNou naufragi fora de casa d’un Barça despullat d’idees (2-0)\nEl PSOE i el PP millorarien el resultats a les eleccions del 10-N a costa de Cs\nIndignació al Brasil per la mort d'una nena en una favela durant una operació policial\nLa Cimera del Clima de l’ONU, una oportunitat per a la redempció\nTV3 ha d’evitar parar-se una trampa\nEl suposat efecte crida de les ONG al Mediterrani és ‘fake news’


Newsletter 1819 2-cat\nThe AI Rush by Jean-Baptiste Dumont 1144793 views\nAI and Machine Learning Demystified... by Carol Smith 3649872 views\n10 facts about jobs in the future by Pew Research Cent... 677324 views\n2017 holiday survey: An annual anal... by Deloitte United S... 1092955 views\nHarry Surden - Artificial Intellige... by Harry Surden 638953 views\nInside Google's Numbers in 2017 by Rand Fishkin 1220925 views\ne-Tech racing Newsletter\n1. H i v e r n - 2019 Team 2018 | 2019 Newsletter\n2. Estimat lector, e-Tech Racing és un equip format per 32 estudiants de l’Escola d’Enginyeria de Barcelona Est (EEBE), de la Universitat Politècnica de Catalunya (UPC). El nostre objectiu és desenvolupar un monoplaça elèctric d’altes prestacions per a competir a nivell internacional en diferents proves del certamen Formula Student, començant sempre per la més propera: la Formula Student Spain, que se celebra al Circuit de Catalunya. Malgrat el fet competitiu, la missió d’aquest projecte és desenvolupar les habilitats personals dels estudiants dins d’un context de màxima exigència i establir forts vincles amb empreses líders del sector per obtenir així professionals versàtils que tinguin una inserció laboral el més ràpida i existosa possible. Tot això, seguint uns valors que creiem positius per a la societat en general, com ara la disciplina, la il·lusió, l’esforç, la humilitat, la generositat i, sobretot, la PASSIÓ. Atentament,\n3. Ja des de principi de temporada que a e-Tech Racing tenim clar un dels nostres objectius a assolir aquest any: competir a l’estranger. Per poder-ho aconseguir haviem de registrar- nos a FS Germany, FS Czech Republic, FS Austria, FS East, FS UK o ATA Italy. En totes les competicions, per poder registrar-se és necessari classificar-se a través d’uns quizs que realitzen tots els equips del món interessats en la competició en qüestió. Aquests consisteixen en unes 15 preguntes i problemes relacionats amb la normativa de la competició i tota mena de coneixements d‘enginyeria, on per aconseguir bons resultats es consideren els encerts i el temps que s’ha emprat en realitzar-lo. Exceptuant FS Spain, ATA Italy i FS UK, les quals no requereixen de cap quiz per poder- se registrar, la resta de competicions es van posar d’acord en fer tots els quizs al llarg d’un mateix dia: l’1 de febrer. Per aquest motiu, des de principis de desembre, l’equip ha estat practicant setmanalment exàmens i quizs a nivell mecànic i elèctric/ electrònic per separat i, durant tot el mes de gener, des del departament d’Operations s’han organitzat entrenaments on tot l’equip practicava intensiva i conjuntament per tal d’assolir el nostre objectiu. Dues temporades enrere competir a la República Txeca amb l’ETR-03 (l’Stev-e) va ser un somni fet realitat. Va ser la primera competició a l’estranger per a e-Tech Racing on, per arrodonir, es van aconseguir grans resultats. A més, la temporada passada també ens vam classificar per poder-nos registrar. Malauradament, el nou monoplaça no va arribar a temps per viatjar a la República Txeca. Aquesta temporada, tot i que per calendari i logística competir a la República Txeca no ens sortia a compte, ja que hi ha dos dies de marge amb FS Spain, vam decidir registrar-nos a ATA Italy per així assegurar- nos complir l’objectiu que ens vam proposar. Però tot i així, el dia 1 de febrer, després de quedar-nos a les portes de la llista de classificats en els quizs d’Àustria, Hongria i Alemanya, vam aconseguir quedar novens en la llista de classificats per a FS Czech. Això ens va reconfortar molt, doncs tot i no poder assistir per decisió pròpia, ens va demostrar que l’esforç en els entrenaments intensius s’havia vist recompensat. La primera competició del nostre calendari, doncs, serà ATA Italy a finals de juliol, competició que es celebrarà a l’autòdrom Ricardo Paletti, prop de la localitat de Verona. Des de l’equip, tenim moltes ganes de tornar a competir fora de casa i esperem fer un bon paper ja que tenim l’objectiu d’acabar totes les proves dinàmiques a un ritme competitiu. Pel que fa a la segona competició, com és habitual, tenim cita amb FS Spain, que se celebrarà al circuit de Montmeló a finals d’agost. Aquesta edició serà la sisena en què participem i esperem que sigui la millor de totes en tots els aspectes. 21 - 25 d’agost 24 - 28 de juliol Amb l’ull a les competicions Quizs, ATA Italy i FS Spain\n4. Tal i com ja vam explicar en l’anterior newsletter, després d’una etapa de testeig i estudi del monoplaça de la temporada anterior, duríem a terme una breu però intensa etapa de redisseny durant els mesos de gener i febrer. Durant aquestes setmanes l’equip a treballat conjuntament per tal de dissenyar els nous components per al nou monoplaça en funció dels resultats obtinguts en els tests previs. Cal destacar que a més de redissenyar i començar a fabricar els components necessaris també s’ha pogut destinar temps a l’aprenentatge i estudi dels diferents sistemes del nostre monoplaça que no només ens seran d’utilitat aquesta temporada, si no que molts d’ells seran altament visibles la temporada 2019-2020. Tot i així, aquesta temporada ja es començaran a implementar aquests desenvolupaments positius, a més del correcte manteniment d’alguns dels nostres components. Una de les millores que menys ha trigat en veure la llum ha estat el banc de proves de tota l’electrònica del vehicle, el qual es va posar en pràctica per primera vegada la temporada anterior i que és un clar exemple d’apostar per la fiabilitat del monoplaça. Redisseny i fabricació Desenvolupament i aprenentatge\n5. Drivetrain En el departament de ransmissió s’està començant a treballar amb RÖSLER, especialitzes en acabats superficial. Amb aquests superacabats es redueixen les pèrdues i s’augmenta la vida útil dels engranatges, entre d’altres. En general es millora l’eficiència del conjunt. Alhora s’estan començant a rebre mecanitzats de gran precisió gràcies a MOLDEA i PREMA, i s’està a l’espera de rebre els nous engranatges a càrrec de VERNIS MOTORS. Accumulator Al finalitzar la temporada anterior ens vam veure obligats a modificat alguns aspectes del pack de bateries, doncs el funcionament del monoplaça es veia compromés en aquest aspecte. És per aquest motiu que s’ha treballat redissenyant tant a nivell mecànic com elèctric i electrònic, tenint en compte aspectes com l’ergonomia, la reducció de pes i fiabilitat d’aquest. Pel que fa a nivell mecànic, l’accumulator serà de fibra de carboni. A més, s’ha redissenyat no només en quant el material, si no que també s‘ha adaptat a la nova refrigeració i als canvis de normativa. En quant a l’electrònica, la part davantera (on es troben components d’alt i baix voltatge) s’ha reestructurat per tal de facilitar el seu muntatge i manteniment. Tot això més el nou cablejat intern ens ajudarà a evitar problemes que van ser fatals per a la temporada anterior, com és el de les emisions no desitjades. Motors & Inverters Des del departament de motors i inversors s’han estat preparant els últims retocs per començar a fer testeig dels motors actuals. Es realitzaran, al banc de proves de VERNIS MOTORS, assajos de temperatura, resposta del parell, afinament del control del motor i assajos de regenerativa pel package actual. A més, s’ha començat a simular el conjunt motor-inversor a través d’un model a MatLAB per poder estudiar les respostes del propi inversor. Respecte als motors de la propera temporada, s’ha tancat el disseny i ja s’estan començant a fabricar les diferents parts dels motors d’altes revolucions. Cooling System Aquest any s’ha dissenyat un nou conjunt d’entrades d’aire que, junt a 9 ventiladors, ens permetrà mantenir el pack de bateries a una temperatura de treball òptima. A més, hem ideat uns pontons que canalitzaran i addeleraran l’aire cap a les entrades de l’accumulator. Els pontons també coriran les entrades evitant així que l’aigua de la pluja entri en els conductes i faci malbé els nostres components elèctrics. Finalment, s’ha simulat el flux d’aire al voltant del monoplaça per trobar la posició que maximitza el cabal d’aire que arriba als radiadors. Powertrain O. Freixa, J. Caballero, S. Valdezate, Y. Chen, J. Romero\n6. Des del tancament del disseny del cotxe, el departament d’aerodinàmica s’ha centrat en millorar la presa de dades del nostre túnel de vent virtual. Fins al moment, totes les nostres simulacions en STAR CCM+ simulaven només una meitat del monoplaça amb l’aire frontal, així ens estalviàvem la meitat de potència computacional al suposar que, en recta, el cotxe es comporta de manera simètrica. Donat que la utilitat de l’aerodinàmica es dóna, en major part, en les corbes (on s’intenta aconseguir una major força cap al terra), s’ha considerat necessari analitzar com es comporta el cotxe en aquestes condicions. El que s’ha fet ha estat canviar el volum de control (la zona simulada) d’un rectangle a un prisma que ressegueix l’arc de curvatura. A més a més, s’ha introduït una component tangencial a l’aire per a què ressegueixi el radi de la corba desitjat. D’aquesta manera podem extreure noves dades i veure la correlació entre el disseny fet en recta i el comportament que té en corba. A més, també s’ha creat una simulació base que ens permet simular el cotxe a diferents angles de pitch i roll per treure un mapa aerodinàmic. En les simulacions en recta però, no ens hem quedat de mans plegades, sinó que hem fet un nou estudi de malles per tal d’aconseguir resultats més precisos i realistes augmentant lleugerament el temps de càlcul de les simulacions. A més, hem trobat el centre de pressions del nostre conjunt aerodinàmic. Aerodynamic System Amb aquesta nova millora podem modelitzar molt millor el comportament dinàmic de la nostra aerodinàmica amb la resta del cotxe. Finalment, aquestes darreres setmanes s’ha començat amb la construcció dels nous components aerodinàmics del nou monoplaça. Seguim amb el mateix mètode de fabricació de fibra seca, tot i que estem fent millores per tal d’utilitzar menys consumibles a l’hora de treballar, a més d’estudiar nous mètodes per obtenir resultats més ràpid i millor. O. Almendro, A. Amores, R. Achak, G. Balot\n7. Els membres del departament de dinàmica vehicular, després de dedicar l’época de testeig a estudiar el comportament del conjunt de suspensions, direcció i frens i rodes, a més d’aprofundir en els coneixements que comporta, han pogut determinar com millorar-lo a nivell de fiabilitat i funcionabilitat. Exemple d’això és l’ús de nou software que permet estudiar les forces que reb el sistema de suspensions en situacions dinàmiques en comptes d’estàtiques, obtenint així resultats més precisos. A més, junt al departament de sensòrica, s’ha provat en el laboratori de materials de l’escola les primeres galgues extensiomètriques que serviran per validar les càrregues prèviament calculades de manera directa en el monoplaça en moviment. Per altra banda, la fabricació dels nostres components i utillatges en el taller mecànic ja ha començat. D’aquesta manera s’ha pogut provar diferents unions entre els inserts d’alumini i els tubds de fibra de carboni per així millorar-la any rere any. Entre altres, s’ha aprofundit en l’estudi de laminats de fibra de carboni de les llantes de carboni ja desenvolupades durant la temporada anterior de desenvolupament propi. Aquesta i moltes altres millores no només seran visibles aquesta temporada, si no sobretot la temporada 2019-2020. Vehicle Dynamics Vehicle Dynamics Control En el departament de Vehicle Dynamics Control s’ha estat treballant en el funcionament del Torque Vectoring Algorithm, que és el què permet aplicar un parell diferent a cada un dels motors per tal d’afavorir l’adherència en corba, evitant que les rodes llisquin sense control i aconseguint major velocitat en els girs.Concretament s’ha estat treballant en la regulació automàtica de certs paràmetres que afecten al Torque Vectoring i que depenen de les condicions del circuit i dels pneumàtics. Amb aquesta regulació automàtica s’aconsegueix que el monoplaça corri amb la millor configuració que pot oferir, adaptant-se a cada situació. N. Bonaga, M. Muxella, A. Ferrer, M. Companys, JM. Pujol, R. Pozas, E. María\n8. Després d’entregar el SES a l’organització d’ATA Italy, el departament de body està ultimant el nou monocasc d’aquesta temporada, a més de les noves roll hoops. El conjunt de xassís d’aquesta temporada és més lleuger que el de l’any anterior gràcies a l’optimització dels laminats de l’monocasc, resultat directe de l’estudi de laminats que s’han dut a terme. Pel que fa a l’ergonomia, s’ha començat amb la fabricació i muntatge dels nostres sistemes de volant i pedaleria. El primer ha estat redissenyat enguany per adaptar-se millor als nostres pilots gràcies al feedback rebut en els tests per part d’aquests; a més de contenir una nova configuració de botons per al millor control dels paràmetres del nostre monoplaça en pista. En quant a la pedaleria aquesta ha estat redissenyada per poder ser regulable des de l’habitacle agilitzant així el procés de canvi de pilot en les proves dinàmiques. També compta amb un nou sistema de detecció d’excés de recorregut del pedal de fre per detectar possibles fuites del sistema de frens (BOTS). Cal destacar el fet que el conjunt seient i fire wall aquesta temporada estarà integrat al monocasc, sent el fire wall d’alumini i fibra de carboni. Laminació del pack de bateries Com ja s’ha explicat anteriorment, el contenidor del pack de bateries ha estat millorat tant a nivell mecànic i elèctric i electrònic. Això, en part, ha estat gràcies al departament de body, doncs s’ha decidit donar el pas a la fabricació d’aquest en fibra de carboni. Després d’un estudi de diferents materials compostos, on s’ha considerat l’obtenció de materials necessaris, comportament del material i beneficis de cadascun dells, s’ha decidit per la fibra de carboni amb matriu de resina epoxy. D’aquesta manera s’aconseguirà una notable reducció de pes, mantenint sempre una integritat del conjunt de 280 cel·les i components electrònics adequada a les exigències del monoplaça en pista. Monocoque & Ergonomics A. Solís, G. Alsina, X. Chavarrías, D. López\n9. Elèctrica i electrònica A principis de febrer es van rebre les noves plaques de la mà de PRO-CIRCUITS. El muntatge de l’electrònica va donar començament amb l’arribada dels components que formen cadascuna de les plaques. Això ha permés poder començar a treballar amb el banc de proves, el qual permet l’anàlisi de tot el conjunt sense la necessitat d’implementar-lo al monoplaça. Sensorics & Data Acquisition Aquest any s’ha volgut apostar encara més per un bon sistema de telemetria. D’aquesta manera, aquesta temporada es podrà monitoritzar les dues línies de CAN presents al cotxe en temps real, sense necessitat d’haver de prescindir de cap missatge. Així mateix, també ha estat essencial poder brindar a l’equip amb nous sensors per tal de poder millorar el rendiment del monoplaça, entre ells destaquem les galgues extensiomètriques i l’IMU. BMS El BMS, el sistema que monitoritza el pack de bateries, segueix l’estructura de l’any passat. Després dels problemes que van sorgir durant les competicions aquesta temporada el departament s’ha enfocat en la fiabilitat del sistema. També s’ha millorat el sistema d’alimentació per aprofitar al màxim la energia de la bateria. Harness En el departament de harness, s’ha estat preparant els plànols del cableaat, comprovant seyals de cada placa i escollint connectors per a cada conjunt de caixes que contenen l’electrònica del monoplaça. A més, tambén se ha estado cableando el banco de pruebas electronico, y acabando la placa Derivation. Dashboard Seguint la línia de l’any passat, la dashboard es planteja com la interfície entre el pilot i el monoplaça, amb funcionalitats com la selecció de diferents modes de conducció, permetent un millor ajust dels paràmetres de Torque Vectoring, però també com una potent eina per contribuir al diagnòstic d’errors i desconnexions que es puguin donar en el monoplaça en temps real. No obstant això, durant l’anterior fase de fabricació i de implementació van sorgir complicacions, pel que el focus principal aquesta temporada ha estat resoldre aquests problemes. Main ECU Des del departament de Main ECU, s’ha estat treballant en l’actualització i millora de l’estructura de comunicació, entre d’altres coses s’ha creat un node de “Network Management Control”. D’altra banda, s’ha actualitzat el programa de la Main ECU per tal d’adequar-se a la nova Database de CAN. A. Reina, R. Serrano, P. Feliu, M. Basquens, A. Sánchez, C. Galli, Z. Wang, M. Alfonso\n10. Des de l’any passat, el departament electrònic estudia la implementació d’un banc de proves per poder millorar el comportament i la fiabilitat de tota la electrònica del monoplaça. La temporada passada es va arribar a comptar amb tota l’electrònica de baixa tensió, i aquest any l’objectiu era implementar la de alta tensió i actualment podem sentir-nos satisfets, ja que tenim tot el banc de proves enllestit i llest per començar a fer proves amb el pack de bateries, també cal afegir que els components que estan soldats a dia d’avui, funcionen tots perfectament. Per al test bench actual s’ha dissenyat una placa de control de tot el sistema que ajuda a veure si cada placa funciona correctament individualment. Una altre novetat és que en comparació a la temporada passada, que connectàvem el banc de proves a una font de tensió, aquest any hem afegit un interruptor a un AC/DC. També utilitzarem el test bench per intentar millorar els problemes de emissions electromagnètiques que vam tenir la temporada passada i que ens van impedir passar scrutineering a Formula Student Spain. El principal objectiu d’aquesta temporada és tenir una fiabilitat que ens permeti conèixer i saber que li passa a l’ETR-05 en cada moment, i per tant, amb aquest segon banc de proves intentem facilitar i millorar el nostre aprenentatge. Una millora que ja comenten els electrònics de l’equip és la fàcil interacció amb les plaques i que està tot més ben organitzat. El banc de proves està format per un total de 21 plaques. També s’espera un cop arribi el monocasc, que es pugui fer una bona implantació de l’electrònica dins, assegurant així totes les funcions i les informacions que es transmetin des de la dashboard i la main ECU. D’altre banda, també comentem que hem canviat el software per a dissenyar les plaques electròniques, hem passat de TRGET 3001 a ATIUM. ALTIUM ens permet tenir una millor base de dades i té uns controls amb checklists més exhaustives que ens ajuden a ser més professionals i a millorar com a enginyers. A més a més Altium és un dels software més utilitzats i més potents en la indústria puntera i l’utilitzen a empreses del nivell de la NASA. Banc de proves Fiabilitat, eficiència i validació\n11. R O L L O U T E T R - 0 5 J U N Y


El bloc de Marc Serrano i ÒSSUL: de juny 2010\nAixò ja sembla "Sálvame": l'"Avui" es divorcia de l'"ASabadell" per casar-se amb "El Punt"\n¿Què tal? Si en feu, bon pont; si no, bon cap de setmana, almenys. Canvia, un cop més, la Guia de la comunicació sabadellenca, l'únic directori exhaustiu dels mitjans de la cinquena ciutat del Principat, que podeu trobar, actualitzat, a la barra lateral d'aquest bloc.\nCom us avançava fa dies, l'ASabadell.cat ja s'ha divorciat formalment de l'Avui, del qual havia estat, fins ara, l'edició local; segueix el mateix camí el seu germanet bessó terrassenc, l'ATerrassa.cat, propietat, també, del Grup Canal Català. (Que bonica, sempre, la fraternitat sabadellencoterrassenca.) El digital conserva, paradoxalment, el disseny i part de la capçalera --la lletra a-- de l'Avui.cat nacional, un digital que, paral·lelament a aquest canvi local, deixa d'existir com a tal...\n...Perquè l'ha engolit el web d'El Punt, propietari de l'aprimat rotatiu catalanista des del novembre. El diari gironí ha plasmat la seva aposta bicapçalera (però monoweb) rebatejant la seva versió digital Avui+El Punt, de la qual us enllaço, és clar, la versió sabadellenca. L'invent no té logo perquè es tracta, com deia, d'un projecte bífid; ho resoldré com pugui a la Guia sense sumar-hi cap pastilla perquè Sabadell no guanya cap mitjà en aquesta operació.\nEl nou portal també inclou continguts dels suplements Presència, Sortim --qui ho hauria dit el 2006, quan en preparàvem els primers números a les golfes d'Enric Granados-- i L'Econòmic.\nSabeu que m'agrada opinar poc i de manera ponderada, però no puc evitar de dir que la iniciativa em sembla un pas endavant evident per a tots dos mitjans, que --al web, almenys; en paper, no tant-- resolen molt bé la combinació d'informació nacional i local. Cap altre mitjà nacional permet al lector personalitzar-se'l segons el municipi. És una figa d'un altre paner l'ero que afecta la meitat dels treballadors de l'Avui, on he col·laborat durant quatre anys.\nSuport a la família del Jesús David\nDebats a banda, el meu condol als familiars del jove sabadellenc mort ahir a Castelldefels.\nAixò, als Premis Blocs Catalunya\nI un apunt egocèntric si me'l permeteu. El bloc de Marc Serrano i ÒSSUL.blogspot.com torna a participar als Premis Blocs Catalunya, que assoleixen la tercera edició, ja. Si teniu bon cor i em voleu fer encara més feliç, voteu aquí la meva bitàcola i, una a una, les seves anotacions.\nJa que parlem d'ego --d'això es tracta en un bloc, al capdavall--, dilluns seré a Manresa per a la revista Cupatges, on coneixeré els restaurants Cube i Sivins. Dimecres, tercera trobada del Gremi de Periodistes de Sabadell --"gremi" sigui dit sense cap connotació empresarial o capitalista, ¿eh?, sinó en un sentit merament professional, artesanal gairebé.\nI, aviat, més novetats: una de grossa que alguns ja sabeu i que mereix un post propi. Misteri.\nEtiquetes: ASabadell, Avui, Avui+El Punt, Cupatges, El Punt, GPS, Gremi de Periodistes de Sabadell, Guia de la comunicació sabadellenca, mitjans de comunicació, periodisme, Premis Blocs Catalunya\nGremi/Grup de Periodistes de Sabadell: la tercera és la bona\n[Reprodueixo literalment la tercera convocatòria constituent d'un col·lectiu que agrupi els comunicadors professionals vinculats d'alguna manera a la ciutat de Sabadell. Els enllaços, el que hi ha entre claudàtors i les negretes són aportacions meves, però --com la cursiva. Segons com, de fet, el text reflecteix les conclusions de l'última trobada d'alguns d'aquests companys. El 30 us hi esperem. No hi falteu.]\nHola, què tal,\nDesprés d’un parell de reunions inicials [primera i segona], el Grup de Periodistes de Sabadell (GPS) vol començar a caminar i per això us animem a participar.\nQuè vol ser el GPS?\nUn punt de trobada entre tots els professionals de la comunicació (redactors, locutors, corresponsals, càmeres de televisió, fotògrafs, maquetistes...) que tenim Sabadell com a àmbit comú, ja sigui perquè hi treballen o perquè són d’aquí i treballen fora.\nUn espai per conèixer-nos, compartir experiències i punts de vista sobre la professió i el nostre dia a dia, conèixer altres formes de treballar i enriquir-nos, establir contactes...\nUn grup de persones de totes les edats (joves i veterans) units per la nostra professió.\nUn punt de trobada sense jerarquies ni condicionants de cap mena.\nUn espai lúdic amb bon rotllo on aparcar la “contaminació” de cada dia.\nUna iniciativa sense més pretensions que dialogar, compartir, reflexionar, pensar i passar-ho bé.\nUn grup amb iniciatives de consum intern i “off the record”.\nQuè NO vol ser el GPS?\nUn grup de pressió o “lobby”.\nUn espai només amb persones que ocupen càrrecs de responsabilitat als mitjans de comunicació.\nUna plataforma per criticar públicament [...] la classe política, econòmica, social de la ciutat.\nUn grup “marcat” per una etiqueta concreta, més enllà de la que ja ens posa en l'ull de l'huracà pel fet de ser periodistes i comunicadors al servei de la societat.\nQuines activitats podria dur a terme el GPS?\nUn sopar mensual en un restaurant que ens ho faci bé, en el decurs del qual compartir experiències, inquietuds, reflexions i idees.\nUn tema de debat per a cada trobada amb o sense convidat.\nSi s’escau i la idea fa forat, podem establir premis locals; organitzar cicles de xerrades, debats interprofessionals amb advocats, economistes, urbanistes...\nEl primer sopar del GPS està previst pel dimecres 30 de juny.\nHora: 21.00 hores.\nLloc: s’accepten suggeriments. La idea és un restaurant del Centre on hi puguem fer una reserva prèvia i ens garanteixin un espai més o menys privat o reservat. Amb el compromís de negociar el preu del sopar i que no excedeixi els 20 euros.\nCaldrà confirmar assistència com a molt trigar el dilluns dia 28 de juny al migdia. La millor manera de fer-ho, per centralitzar-ho tot en un sol lloc, pot ser enviant un correu electrònic[...] a aquesta mateixa adreça: gps.sabadell@gmail.com\nVoldríem que aquesta iniciativa us engresqués! Ja veieu que no vol ser cap cosa transcendent, simplement volem disposar d’un punt de trobada entre persones que ens uneix la comunicació i la ciutat, i que, possiblement, no ens coneixem tots. Podeu fer extensiva aquesta invitació a d'altres col·legues sabadellencs. Trenquem la desconfiança...\nJoan Brunet i Mauri (UPC) [...]\nEmili Agulló (El Punt) [...]\nJoan Carles Montes (Diari de Terrassa) [...]\nEtiquetes: comunicació corporativa, comunicació política, Emili Agulló, GPS, Gremi de Periodistes de Sabadell, Joan Brunet, Joan Carles Montes, mitjans de comunicació, periodisme, política\nNova "Guia de la comunicació sabadellenca" (...i Unnim suma a l'Spotify)\nQue, si no m'equivoco, que diria que no, és l'únic directori exhaustiu i fàcilment accessible dels mitjans de comunicació professionals (periodístics, o sigui, no corporatius, publicitaris ni socials) d’àmbit local, és a dir, que difonen notícies --alguna, almenys-- sobre la ciutat, que hi tenen seu i/o que s’hi adrecen de manera clarament prioritària. (El web municipal, per exemple, sí que dedica un apartat al panorama mediàtic local, però és incomplet i està desactualitzat.)\nLa Guia de la comunicació sabadellenca, una aposta fundacional d'aquest humil bloc pel periodisme de proximitat, que m'estimo molt, és a la vostra disposició a la barra lateral --una mica avall, ho sé-- o, si ho voleu encara més fàcil, demanant a Google "comunicació sabadellenca" --entre cometes, millor.\nUna eina sempre al dia\nFa temps que vaig comprometre'm a actualitzar-la sense badar --a afegir-hi mitjans nous, incloent-hi els filials digitals, a eliminar-ne els vells, i a renovar-ne noms i logos. M'hi poso de nou. Hi faig cinc coses:\n(Premsa.) Hi actualitzo el logo i el nom de l'Avui Sabadell (paper), que canvia de nom de nou: ara, desvinculat de l'Avui tal com ja us havia explicat, es torna a dir ASabadell.\n(Web.) Hi afegeixo la versió digital, limitada, del Diari de Sabadell, que us presentava fa uns dies.\n(Web.) N'elimino AeroSabadell.com, de l'amic José Fernández, que perd caràcter local i esdevé AeroTendencias. Més informació, aquí.\n(Ràdio.) Hi incorporo l'emissora de barri Can Deu FM.\n(Ràdio.) N'elimino, també, Sensació FM, que va desaparèixer fa mesos --llegiu-ne el comunicat de comiat al seu web-- i AstroRadio FM, que també és història --ara és un programa de diversos canals de TDT.\nEsmenes, afegitons, comentaris, benvinguts, com sempre. Quan hi hagi més canvis, els hi aplico.\nUnnim, a l'Spotify\nPer cert: mentre escric això, em sorprèn al meravellós Spotify una falca d'Unnim, "La caixa que suma", la tercera gran caixa d'estalvis catalana, on, com alguns sabeu, treballo com a tècnic de comunicació (periodista de font), i que començarà a operar com a tal l'1 de juliol, d'aquí a exactament un mes.\nArran d'una petició del director de la ràdio local, Marc Sabater, afegeixo el servei --més que no pas mitjà-- Ràdio Sabadell 94.6 a la carta a la Guia de la comunicació sabadellenca.\nEtiquetes: AeroTendencias, ASabadell, AstroRadio FM, Can Deu FM, Diari de Sabadell, Guia de la comunicació sabadellenca, la caixa que suma, mitjans de comunicació, publicitat, Sensació FM, Spotify, Unnim\nAixò ja sembla "Sálvame": l'"Avui" es divorcia de ...\nGremi/Grup de Periodistes de Sabadell: la tercera ...\nNova "Guia de la comunicació sabadellenca" (...i U...


LINK enllaç social i cultural: El Cairo 678\nDesprés de la nostra estada a Finlàndia, ens anem a Egipte amb tots els seus problemes. Us esperem a tots el proper dijous, dia 19 d'abril a les 20:30h al Cinema les Bruixes.\nTítol original: 678\nDirecció i Guió: Mohamed Diab\nPaís: Egipte, 2010\nFotografia: Ahmed Gaber\nMuntatge: Amr Salah\nInterpretació: Nelly Karim, Bushra, Nahed El Sebai, Omar El Saeed, Basem El Samra, Ahmed El Fishawy, Maged El Kedwany.\nCalificació: No recomanada a Menors de set anys\nMillor actor i Millor actriu al Festival Internacional de Cinema de Dubai, 2010.\nBasada en fets reals. Tres dones egípcies, que han patit assetjament sexual sense poder fer res, arriben a la conclusió que s'han de defensar pels seus propis mitjans, ja que no poden comptar amb la protecció de les autoritats. Quan una d'elles clava un ganivet a l'engonal d'un dels seus assetjadors, es converteix en una heroïna que desperta a la vegada admiració i recel en tot el país.\nEl Cairo 678 mostra una inquietant versemblança al revelar la història de tres dones de diferent classe social que s'uneixen en la seva recerca de la justícia davant la difícil situació que cada dia provoca l'assetjament sexual a Egipte.\nLa pel·lícula ofereix una exhaustiva anàlisi de causa i efecte d'aquesta epidèmia social, que demostra les fatals conseqüències del silenci i de l'acceptació de la negació com a solució, alhora que revela una intrigant cara oculta d'Egipte que el món a penes ha vist.\nEl títol, El Cairo 678, fa referència a l'autobús que una de les protagonistes agafa cada dia, però les tres xifres consecutives també fan referència a la creixent tensió de la història.\nEnviat per link.altafulla@gmail.com a 12:30


Què és Banca Personal? - Banca Personal - Particulars - BANC SABADELL\nEstà a: Particulars > Banca Personal > Què és Banca personal?\nBanca Personal de SabadellAtlántico es fonamenta en quatre pilars enfocats únicament i exclusivament a satisfer les necessitats del nostre client: eficaç gestió de clients, tracte personal, productes exclusius i la més alta qualitat que vostè es mereix.\nSabem que el més important per a vostè és el tracte exclusiu i personalitzat, i per això disposa d'un gerent de banca personal en tot moment que l'aconsella en temes financers i fiscals i li dóna informació actualitzada sobre la situació dels mercats. A més a més, rebrà recomanacions d'inversió a través del nostre butlletí d'informació, entre molts altres serveis i productes distintius.\n"No només som experts financers, sinó també bons comunicadors per entendre les necessitats i preferències del nostre client, i oferim només allò que millor encaixa amb la seva personalitat financera"\nA Banca Personal de SabadellAtlántico el guiem perquè prengui la millor decisió d'inversió i finançament.\nUn gerent de banca personal, altament qualificat i expert en inversions, l´orientarà i li recomanarà, a través d´una Proposta Personalitzada d´Inversió, les millors opcions segons el seu perfil inversor per tal que pugui aprofitar oportunitats d'inversió en funció de les tendències i comportament del mercat.\n"La qualitat no és una casualitat, sinó el resultat de l'esforç i l'eficiència"\nSabem que les necessitats financeres actuals són cada vegada més sofisticades i exigents. No només oferim els productes i serveis que millor s'adapten a les necessitats dels nostres clients, sinó també la màxima qualitat per a vostè.\nEns movem a la mateixa velocitat que vostè, som una entitat àgil que s'adapta al mercat i al moment de les seves exigències. A més a més, sempre obtindrà el nostre més ferm compromís en les decisions que acordi amb nosaltres.\nProductes i serveis especials\n"L'objectiu és que el nostre client obtingui el millor rendiment del seu diner amb els nostres experts"\nTreballem cada dia per poder oferir als nostres clients un producte diferenciat adaptat a les seves necessitats. El nostre objectiu és oferir aquells productes i serveis que major rendiment li brindin, tant en el terreny de la inversió com en el del finançament, i ens adaptem a les seves preferències i perfil de risc.\nA Banca Personal de SabadellAtlántico sabem que cadascun dels nostres clients és diferent, raó per la qual els nostres pilars bàsics són la gestió personalitzada, la capacitat de comunicació amb el nostre client i l'empatia cap a les seves necessitats.\nA més a més, disposa d'un servei personal les 24 hores del dia per a qualsevol consulta a través del telèfon d'atenció al client de Banca Personal: 902.107.548.\nEl nostre tracte personal i professional li garanteix la millor discreció i confiança.


Inés Arrimadas (Cs) demana als socialistes que no "li salvin la papereta a Torra" i recolzin la seva moció\nPublicat 6/10/2019 15:31:52 +02:00CET\nAssegura que "els vots de Cs serviran per un gran acord nacional"\nLa portaveu de Cs al Congrés, Inés Arrimadas, ha demanat aquest diumenge als socialistes que "no li salvin la papereta a Torra" i reconsiderin la seva abstenció en la moció de censura d'aquest dilluns al president de la Generalitat, Quim Torra, presentada pel seu partit al Parlament.\n"Demano al PSOE, demano al senyor Sánchez, demano al senyor Iceta que rectifiquin, que no s'alineïn demà amb el senyor Torra. No estem ja en una situació de discrepància ideològica, és que tenim un govern i un president que aplaudeix i defensa a presumptes terroristes", ha declarat als periodistes, abans d'assistir a la diada castellera del barri barceloní dels Corts.\nQuan li han preguntat per la raó per la qual Cs presenta una iniciativa que no té suport per treure endavant, ha dit: "La moció es presenta ara perquè mai no havíem tingut Goma-2 al debat polític. Això ha canviat. Mai havíem tingut un president de la Generalitat que recolza explícitament a persones que han reconegut preparar atemptats contra Catalunya".\nHa criticat que en aquest context el PSC no recolzi la moció de Cs contra Torra, cosa que segons ella no agradarà als votants socialistes, i ha afegit que una altra de les circumstàncies que havien estat esperant per presentar la moció era que els socialistes no tinguessin "excusa per dir que no".\n"És increïble que ara, amb presumptes terroristes detinguts, ni ara el partit socialista pugui canviar i recolzar una moció constitucionalista", ha afirmat.\nTambé ha destacat que aquest dilluns el president del Govern en funcions, Pedro Sánchez, té l'oportunitat de "canviar de socis", dels independentistes als constitucionalistes, si el PSC recolza la moció de censura de Cs i trenca el pacte a la Diputació de Barcelona amb JxCat.\nOBERTURA A PACTAR AMB EL PSOE\n"Ho connecto amb una proposta que ha fet Albert Rivera. Un gran pacte d'Estat, o una gran aposta nacional", ha dit Arrimadas, en referència a l'obertura de Cs a pactar amb el PSOE per garantir la governabilitat, encara que ha precisat que l'objectiu del seu partit és guanyar les eleccions.\n"Però si al final els nombres no donen, que tothom sàpiga que els vots de Cs van serviran per un gran acord nacional", amb reformes sobre ocupació, educació, sanitat, autònoms, i despoblació.\nHa assegurat que "si el senyor Sánchez es pega una patacada electoral i no té el resultat que espera, serà més fàcil que rectifiqui i que torni al constitucionalisme", mentre que si té majoria suficient seguirà pactant amb els independentistes.\nQuan li han preguntat sobre per què Sánchez va dir que no volia el suport de partits que pacten amb la ultradreta, Arrimadas ha dit: "Bé, suposo que es refereix a ell mateix quan pacta amb Puigdemont a la Diputació de Barcelona".\nENQUESTES I ESBRONCS\nArrimadas ha valorat l'enquesta publicada per El Periódico, segons la qual Cs passaria de 57 escons al Congrés a 24-28: "El Periódico sempre ens dona menys escons dels que treiem", cosa que va ocórrer, segons ha recordat, a les eleccions del 21 de desembre i del 28 d'abril.\nQuan ha entrat a l'oficina de l'Ajuntament acompanyada de la regidora de Cs a Barcelona Luz Guilarte, Arrimadas ha sigut esbroncada per algunes de les persones congregades a la plaça de Comes en motiu de la diada castellera dels Corts.\nQuan Arrimadas i Guilarte han sortit a la balconada d'autoritats, des d'on han seguit l'espectacle casteller, una multitud ha cridat 'Llibertat presos polítics' i 'Fora'.


Un grup de professors treballant.\nActualitzada 26/05/2020 a les 07:11\nEls professors eventuals que al setembre van veure com la nòmina es reduïa uns 70 euros mensuals havien de recuperar el poder adquisitiu de manera retroactiva aquest mes. Una part dels afectats, però, no ha rebut l’increment. Cal recordar que la rebaixa dels salaris es va produir arran d’una sentència de la Batllia que considerava que els IPC de l’any 2011 i 2012 no eren consolidables, malgrat que s’havia aplicat any rere any des d’aquell moment. Arran del problema, el Govern va preveure una partida al pressupost del 2020 que permetia actualitzar de nou les nòmines dels afectats i retornar els diners que s’havien rebaixat de forma retroactiva des del setembre, considerant que la decisió de la Batllia només afectava els nous contractes però no aquells eventuals que, malgrat signar cada any l’acord laboral, treballen curs rere curs als centres escolars.\nUna part del col·lectiu de docents eventuals, però, no ha rebut encara la part corresponent, fet que va provocar que ahir diversos afectats truquessin a recursos humans i al ministeri de Funció Pública per preguntar què havia passat. Segons el ministeri d’Educació, es tracta d’un problema puntual que ha afectat només alguns professionals i que es deu al fet que funció pública revisa un per un els casos dels docents afectats. En tot cas, van assegurar que els diners estan pressupostats i que tothom que s’ha trobat en aquesta circumstància cobrarà el que se li deu. En aquest sentit, van admetre que pot ser que en alguns casos el pagament es faci el mes que ve, però van afirmar que sempre serà de forma retroactiva i, per tant, no afectarà la quantitat a percebre.\nI al SAAS malgrat lo que em viscut encara estem esperan quan totes les altres parapublics, governs i comuns ells si!!


Ressons desiguals de la solidaritat catalana amb les refugiades | L'Accent - Informació i comunicació popular dels Països Catalans\nEl projecte de Comunitat Eko recull un premi mentre té solidàries represaliades i un futur incert\nEscrit per Roger Sànchez Esteban, Sant Andreu de Palomar Publicat el 16/12/2016\nDos dies després que el projecte de Comunitat Eko rebés el premi Alfons Comín, a mitjans de novembre, havia de tenir lloc el judici contra una activista catalana. El judici es va aplaçar però la solidària no és l’única catalana amb problemes amb la justícia grega. El projecte de Comunitat Eko segueix tot i el desconcert i canvis constants de situació de les persones en cerca de refugi retingudes a Grècia i que el Govern aïlla progressivament.\nEl gracienc David Zorrakino era l’encarregat, dimecres 16 de novembre, de recollir el premi Alfons Comín. “Estem molt contents, el premi és un reconeixement; això segueix endavant, és l’única iniciativa que s’ha produït així al nord de Grècia”, declarava Zorrakino poc després de rebre el premi. A l’endemà, una concentració davant de la seu de comissió europea denunciava, a Barcelona, el judici previst per al divendres 18 contra una altra catalana. El judici es va aplaçar per problemes en la traducció de la documentació.\nLes actuacions judicials i policials contra activistes catalanes no són noves ni sembla que s’hagin d’aturar. Ítaca i Alerta Solidària recorden el cas de la jove d’Arran Poblenou Mar Redondo, detinguda el març per la policia de Macedònia, juntament amb 50 persones més. L’acusaven d’haver entrat de forma irregular al país i li imposaren una sanció administrativa de 260€, així com la prohibició d’entrar al país en 6 mesos. Recentment, la sindicalista de la CGT Lola Gutiérrez ha estat empresonada 10 dies en un CIE acusada d’haver donat suport a un refugiat kurd.\nEntremig, el mes d’abril, la policia grega va detenir cinc membres de la brigada vallesana de solidaritat amb les refugiades, mentre que el mes de juny va ser la militant d’Arran Lleida Ares Masip la detinguda per la mateixa policia durant el desallotjament d’Eko. La detenció de Masip va quedar sense efecte, segons indiquen Ítaca i Alerta Solidària. Per contra, tres de les membres de la brigada vallesana segueixen pendents de judici. Al garriguenc Juanma Rojas i al sabadellenc Arnau Rojas els acusen de posar en perill tant la seguretat de l’Estat grec com la vida de persones -policia macedònia-, així com d’empitjorar les relacions diplomàtiques entre Grècia i Macedònia. Tenen data de judici per al febrer de 2017.\nBuidatge dels camps i individualització de les refugiades\nLa tercera membre pendent de judici és la manlleuenca Ariadna Masmitjà. Amb l’aplaçament del judici, la nova data és el 22 de setembre; l’acusen de desobediència a l’autoritat. Les penes possibles van de sis mesos a cinc anys, segons Ítaca i Alerta Solidària. “L’advocat diu que la pena no superarà els tres anys, mínim legal per entrar a presó”, afirma Masmitjà. En no tenir antecedents, es mostra tranquil·la. “Només si surto culpable hauria de patir en cas d’una nova detenció”, afegeix. Això es podria donar pel fet que constantment entren en un camp militar, ja que hi viuen les famílies amb qui treballen, sense cap acreditació.\nMasmitjà no pensa en el judici sinó en seguir el vincle amb les famílies de refugiades; la rapidesa dels canvis la dificulta plantejar-se res més. Relaxada amb l’aplaçament del judici, deixa el neguit per més endavant. “Ara toca veure quin plantejament de projecte i individual puc fer amb la nova situació del camp i les famílies”, assegura.\nLa de Manlleu, que pot tornar a Grècia “tranquil·lament”, ha aprofitat el pont de desembre “per acomiadar-se de les famílies”. Segons explica, el procés amb les famílies està canviant: ara les estan traslladant a Atenes. “S’està buidant el camp”, assegura. “Totes les famílies amb qui treballàvem marxen, n’arriben de noves però no sabem si s’hi quedaran o no”, exposa.\nLa lleidatana Ares Masip s’expressa en la mateixa línia. Afirma que al principi del projecte de Comunitat Eko hi havia 1.500 persones mentre que al novembre en quedaven 600. Ja aleshores parlava de rumors que deien que cada cop en quedarien menys. “Hi ha rumor que reompliran el camp militar de Vasilika amb gent de les illes, però la gent de les illes està detinguda”, afirma Masip. Masmitjà xifra el nombre actual de persones en 300 i baixant.\nLa manlleuenca també pensa que pot ser que tornin a arribar moltes famílies, tot i que no gosa posar la mà al foc. “Tinc la sensació que aquí tothom improvisa”, afirma. Hi ha veus que apunten que entre gener i febrer no quedarà ningú, als camps. “Sembla que l’ompliran amb persones noves i no volen que es trobin amb les que hi ha ara”, explica.\nSegons expliquen tant Masip com Masmitjà, el buidatge dels camps es fa de forma gradual: cada dos dies, aproximadament, un autobús s’enduu entre 30 i 40 persones. Se les enduen a Atenes, on tindran la segona entrevista amb les autoritats gregues. A Atenes s’allotjaran en cases o hotels recuperats, que estan en condicions desiguals. Allà, després de demanar la prioritat del país on volen anar, s’hi esperaran entre quatre i sis mesos més.\n“És dur perquè marxes d’un lloc físic amb unes condicions molt precàries, sobretot sent hivern, però a nivell de vida comunitària és millor”, explica Masmitjà. “On esperen ara, la majoria de famílies estan més aïllades i n’hi ha que no poden fer vida social i comunitària”, afegeix. Segons la manlleuenca, els moviments d’Atenes, sobretot els anarquistes, tenen espais ocupats, però no li consta que facin activitats amb les refugiades; Masip reforça aquest punt.\nDignificació popular de la ignomínia estatal\nAres Masip ha estat vora cinc mesos a Grècia. Hi anava per vint dies i, “com tantes altres”, s’hi va quedar “per poder dignificar una mica més la vida de les persones atrapades a Grècia en condicions inhumanes”, afirma. Té previst tornar-hi a finals de gener. “El vincle emocional és molt fort; allà els dies i les emocions són molt intenses; una cosa que et permet sobreviure i seguir endavant és el vincle emocional amb voluntàries i refugiades”, afegeix.\nLa maresmenca Sara Montesinos també és a Eko des que van començar el camp a principis de març. De fet, va arribar a Grècia a principis de 2016. Segons afirma, Idomeni se’ls va quedar gran i van acabar en aquest camp més petit. També en destaca el vincle emocional: “em quedo perquè hi tinc família i amics ara i no puc marxar com si res”. Per a Montesinos, el projecte de Comunitat Eko sorgeix de la necessitat de generar un espai cooperatiu i comunitari en un camp de trànsit; “sorgeix de la necessitat de seguir al costat de la nostra gent un cop desallotjat el camp d’Eko Station”, afegeix.\nAmbdues són dues de les diverses catalanes vinculades al projecte de Comunitat Eko, que surt després del desallotjament d’Eko Station, a 15km d’Idomeni. Els primers dies els van passar intentant entrar al camp militar de Vasilika, on hi van dur les famílies refugiades. Feien torns, reconstruïen la madrassa: la idea era reconstruir el projecte d’Eko dins del camp, però va ser impossible. “A cops ens identificaven o ens impedien entrar; vam decidir que no volíem treballar dins d’un camp militar, ja que millorar-ne les condicions de vida era legimitar-lo, i amb ell, la Unió Europea i la gestió que n’està fent”, afirma Masip.\nVan llogar un terreny al costat del camp i van traslladar-hi l’Eko Project, redefinit. El finançament és través de donacions privades: segons Montesinos, un 90% dels fons provenen dels Països Catalans i l’Estat espanyol. El premi Alfons Comín també els ha suposat una dotació econòmica. “Seguim amb el mateix finançament, ens organitzem de forma assembleària entre la comunitat del camp i el voluntariat internacional”, afirma la maresmenca.\nAmbdues subratllen un pilar fonamental d’Eko: l’apoderament de les refugiades. “No s’entén Eko sense la seva col·laboració i el seu propi desenvolupament”, afirma Masip. Les decisions es prenen col·lectivament entre refugiades i voluntàries. De les darreres, una trentena, entre el 50% i el 75% són catalanes.\nCondicions inhumanes per a qui no té refugi\nLes condicions al camp de Vasilika són “lamentables” i “horribles”, segons ambdues activistes. El camp era una antiga granja de pollastres, ara buidada i amb tendes que per terra tenen el mateix de la granja. A l’estiu hi fa molta calor i a l’hivern molt de fred. Algunes famílies tenen estufes elèctriques però la llum salta constantment. Tenen atenció mèdica de dilluns a divendres de 9 a 13h.\nDenuncien que el menjar és “molt dolent” i que se’ls proporciona una alimentació “nefasta”. El menjar és un càtering d’avió “nutricionalment molt pobre” i els esmorzars “només són croissants prefabricats, amb una llet molt dolenta que provoca diarrees”, afirma Masip. L’aigua calenta només la tenen algunes nits, mentre que a dies tenen l’aigua tallada. Les voluntàries independents no poden entrar dins del camp.\nMontesinos explica que Eko és a uns 150 metres rere Vasilika i s’hi pot accedir per un camí estret sense cotxes. Moltes famílies hi arriben a partir del contacte i vincle a Eko Station, d’una banda, o del boca-orella al camp arran de les activitats que hi fan, de l’altra. Ambdues activistes exposen el llistat de projecte que s’hi desenvolupen: escola -sobretot classes idiomes: anglès, alemany, noruec, castellà, francès, “tot a demanda seva”-; little madrassa -ludoteca-; biblioteca; hort autogestionat; Eko Kitchen, amb esmorzar per tota la canalla cada matí i projecte d’hàbits higiènics amb la canalla; Eko TV per dotar de coneixement audiovisual adolescents i perquè expliquin les seves experiències amb l’ajuda de fotografia i vídeo; children space, tallers activitats per a infants i adolescents; espai de producció pròpia per tal que les adultes puguin vendre artesania i armari de roba; també activitats terapèutiques amb adolescents.\n“Hi ha voluntàries que vénen per 10-15 dies amb petits projectes”, explica Masip. Per a les refugiades, però, el dia a a dia és força monòton: “hi ha gent que només passeja i està amb el mòbil”, afegeix. D’altres van a classe, participen dels tallers i valoren que a Eko estan molt bé però que sempre és el mateix. Montesinos afirma que les refugiades agraeixen la feina de les voluntàries i s’hi impliquen; “la sensació de família és el que ens fa seguir”, assegura. “El dia a dia és entre alegre i dur: vivim en una bombolla de llibertat que toca contra la realitat quan han de tornar al camp de nit”, conclou Montesinos.\nProblemes enquistats i inaccions que s’allarguen\n“La principal problemàtica és que les fronteres estan tancades: elles són aquí de forma involuntària”, sentencia Masip. La jove destaca que les refugiades duen una càrrega emocional “molt bèstia” i apunta que cal tenir en compte aquest factor per assegurar-ne la inclusió quan arribin a les societat d’acollida, de les quals pensa que no hi estan preparades. Montesinos subratlla l’espera com a gran problemàtica i hi afegeix depressions, intents de suïcidi o addiccions per alienació a drogues i alcohol.\nTant Montesinos com Masip asseguren no tenir cap relació amb les autoritats gregues. La maresmenca, a més, critica que el govern no dóna “res” a les refugiades: “poca informació i pocs recursos mal gestionats”. La lleidatana afirma que abans participaven de les assemblees dins de Vasikila, però ho van deixar de fer quan un dia la policia va fer fora la noia que parlava en nom d’Eko. ACNUR, l’altra institució present a Vasilika a part de la policia i l’exèrcit, també rep crítiques per part de les activistes: denuncien que menysprea les refugiades i les seves reclamacions. Tampoc tenen massa relació amb els moviments socials grecs. Masip refereix una jornada pro-refugiades que no va anar massa bé; com a positiu, menciona Micropolis, una casa okupada que acull una vuitantena de refugiades i que funciona de forma comunitària.\nSegons Masip, les sortides i recursos que dóna el govern grec és un pre-registre que els dóna permís de residència Grècia per un any, mobilitat interior, accés a sanitat i educació públiques, però que prohibeix treballar i sortir del país. És a partir d’aquí quan poden accedir a entrevistes com les que ara es duen a terme. Per la seva banda, moltes refugiades procuren aconseguir documentació falsa per poder creuar fronteres; la majoria de d’intents, ara, són aeris o marítims.\nSense futur ni esperances\n“Les refugiades no tenen cap expectativa: han perdut tota esperança i odien Europa, la policia i l’exèrcit”, afirma Masip. Montesinos hi afegeix que les refugiades ja no saben què fer, ni què esperar; moltes han tornat als seus països d’origen. “Només volen tornar a Síria i refer la seva vida allí”, complementa Masip. El fet de ser conscients que no poden anar a Europa és molt frustrant i es donen molts casos de depressions i bloquejos emocionals: tenen els ànims pel terra. “Van arribar a Europa pensant-se que trobarien portes obertes, a Alemanya; van arribar molts pocs dies després que tanquessin la frontera, es van pensar que seria temporal, i ara porten 8-10 mesos. No tenen esperança”, afirma la lleidatana.\nEls ànims de les voluntàries també es ressenten de la situació. Ambdues coincideixen en descriure’ls com a muntanya russa: els dies són llargs i intensos i la situació molt complexa, per això busquen cuidar-se al màxim. “Rebre el premi va ser una entrada d’energia molt forta”, afirma Masip. “A dies tenim força, a dies es desmuntem: les nostres famílies i amics estan morint per dins i nosaltres ho sentim en carn viva”, afirma Montesinos. Per ella, la rebuda del premi també ha estat una alegria molt gran perquè entén que el premi era, sobretot, a la Comunitat Eko: “sentim que la seva valentia i força ha estat reconeguda; el millor de tot és mantenir la seva presència ben viva i que no caiguin en l’oblit”.\nLa maresmenca afirma que treballen sempre a curt termini perquè mai saben què passarà. Montesinos menciona els rumors que Vasilika serà buit al gener, cosa que les obligaria a reformular el projecte o marxar. “Tenim clar que Eko no és cap objectiu, és un camí de resposta a les polítiques genocides de la UE i l’estratègia del desgast psicològic”, afirma. Masip corrobora que treballen dia a dia, ja que els rumors de desallotjaments afecten negativament a nivell emocional.\nDe Lesbos a Vasilika via Idomeni\nMontesinos ha fet gran part d’aquest viatge amb el gracienc David Zorrakino, qui va recollir el premi Alfons Comín. Zorrakino fa més d’un any que va trepitjar Grècia per primer cop. D’octubre a 2015 fins març d’enguany a Lesbos. “Vèiem com la gent creuava a milers des de Turquia”, explica. D’allà, a Idomeni quan van tancar les fronteres.\nEl 29 desembre de 2015, Frontex va començar a enviar tropes i van tancar rutes. Les refugiades van canviar la ruta de pas cap al sud. “El febrer, passava una barca cada dos dies”, afirma Zorrakino. El 29 de febrer es van tancar les fronteres amb Macedònia. Zorrakino, Montesinos i d’altres van arribar a Eko Station al cap de tres dies: va tocar començar pel més bàsic, el repartiment de capelines, llanternes i tendes.\nIdomeni era la tanca en el camí d’Atenes a Macedònia; Eko Station era l’última parada, l’última àrea de servei. S’hi va acumular gent perquè no obrien les fronteres: Idomeni va passar de 10.000 a 18.500 persones; Eko, de 60 a 3.000. A principis de març van veure que Eko requeria un equip humà molt gran: només hi havia una persona de Metges Sense Fronteres i sis tendes d’ACNUR. “Idomeni era un fangar, un fntern, i no hi podíem fer res perquè hi havia 20.000 persones; però a Eko sí que podíem actuar”, narra el gracienc.\nA Eko Station hi havia molta canalla, tenien bar, lavabos, etc. El que van construir com a escola no es podia anomenar així perquè les refugiades estaven convençudes que marxaven l’endemà, explica Zorrakino. Van decidir que seria un projecte en moviment. Van crear una carpa per la infància però oberta a tothom: s’hi feien pallassos, lleure, distribucions, roba per tothom, antimosquits, etc. “Totes les necessitats començaven amb el que elles ens deien”, explica.\nVan començar la coordinació amb MSF, que els van regalar una altra tenda i en van fer una segona ‘escola’, que incloïa la carpa infantil. Un grup alemany va muntar una cuina amb un xef sirià i quinze ajudants kurds que donaven ració a 2.000 persones. El gracienc explica que així es començà a generar tota la vida al camp.\n“Totes les escoles han de ser de refugiades, les voluntàries no tenen perquè ensenyar res; es fa registre de qui hi havia al camp; s’ensenyen matemàtiques, àrab, anglès,…”, Zorrakino desprèn força i entusiasme en recordar el que van crear. L’escola era oberta 12 hores, de 9 a 21h, a vegades s’allargava fins les 2 de la matinada pel cinema. Coordinaven tota la vida al voltant del camp.\nEl 13 juny, Eko va ser el darrer camp en ser desallotjat. Ho van fer amb un macrooperatiu policíac: 400 antiavalots, tallant carreteres, helicòpters, traient voluntàries i portant tota la gent a Vasilika. “No volíem treballar en camps militars, però tenien 1.300 persones deixades de la mà de Déu, calia fer alguna cosa”, explica l’activista. I afegeix que l’escola no tenia sentit, ja que tocava cobrir les primeres necessitats de l’hospital.\nDesprés d’això, van fer una “aposta de màxims” i és així com decidiren construir el camp de dia al costat del camp militar: un magatzem i 4000 m2 de terreny per tornar a fer el projecte. Decidiren no participar del sistema de camps militars -”nosaltres no els donarem vida”- i tornaren a muntar-ho tot.\nDe la comunitat precària a l’aïllament físic i social\nAra, el projecte d’Eko està vivint el trencament de la comunitat: el trasllat de les famílies a Atenes no garanteix un millor allotjament però sí, en canvi, una individualització de la situació. Segons denuncia una Mònica Parra, activista solidària que ha visitat algunes de les famílies, els apartaments on els allotgen estan en condicions “deplorables i inhumanes”.\nParra denuncia que alguns tenen aigua per terra, estan sense llum o han de compartir l’apartament amb d’altres famílies. Hi afegeix que no tenen calefacció ni mantes, que el gas s’hi espatlla i que ningú els fa cas. “Estan en condicions patètiques, no tenen ni taules i han de menjar damunt de cadires”, exclama. Parra descriu la situació com a escandalosa.\nA algunes de les famílies les han dut al Galaxy Hotel. L’activista Guillem Cabra explica que l’hotel és a dues hores i mitja d’Atenes amb cotxe i per una carretera de corbes. “És un lloc paradisíac, però aïllat: no té sentit que hi hagi gent allà i n’hi ha que duen cinc mesos allà”, explica. Hi una madrassa on s’hi fa una classe d’una hora al dia per franja edat, però no disposen d’aigua potable.\nLes diverses informacions que arriben de Grècia dibuixen un futur encara més incert i de més aïllament per a les refugiades. D’una banda, el desmantellament de projectes comunitaris i d’apoderament com la Comunitat Eko. De l’altra, un trasllat cap a unes ciutats on les institucions i les societats no teixeixen ni una xarxa d’acollida immediata ni un ventall de solucions a mig o llarg termini.\nFotografies de Comunitat Eko\nEtiquetes: Comunitat Eko, Europa fortalesa, refugiades, repressió Categoria: Internacional Visualitzacions: 2879\nLa detenció d'independentistes per cremar fotos del rei encén una onada de suport


Venia Apartments Chalkidiki Grècia - Ofertes d'hotels amb els MILLORS DESCOMPTES EN LÍNIA\nAfytos, Pal·lene, Chalkidiki, Grècia, 63077 - Veure al mapa\nSituat en el cor de Afytos, Venia Apartments és un lloc ideal des d'on descobrir Chalkidiki. Des d'aquí, els viatgers poden gaudir d'un fàcil accés a tot el que aquesta viva ciutat ofereix. Amb la seva bona localització, l'hotel ofereix fàcil accès a les destinacions obligades de la ciutat.\nVenia Apartments ofereix un servei impecable i compleix amb totes les exigències dels més experimentats viatgers. L'hotel ofereix accés a una gran gama de serveis, inclosos instal.lacions de barbacoa.\nTotes les instal.lacions per als clients, ofereixen comoditats destinades a assegurar tot el comfort possible. A més, l'oci que l'hotel ofereix assegurarà que tengui molt a fer durant el dia. Les seves instal.lacions de primera i una situació excelent fan de Venia Apartments la base perfecta per a gaudir de la seva estada a Chalkidiki.\nTots els tipus de viatgers (40) Parelles (16) Viatgers en solitari (3) Famílies amb infants petits (5) Famílies amb infants grans (2) Grups (14)


Presentació de les propostes finalistes dels Pressupostos participatius | Ajuntament de Palau-solità i Plegamans\nPresentació de les propostes finalistes dels Pressupostos participatius\nL’acte, obert a tota la ciutadania, tindrà lloc avui, 30 d’octubre, a les 19 h, a l’Auditori de Can Cortès\nLa ciutadania podrà votar la seva proposta preferida de les 79 que s’hi presentaran, del 5 al 30 de novembre\nAvui, a les 19 h, l’Auditori de Can Cortès acollirà la presentació de les propostes finalistes dels Pressupostos participatius 2018-19. 211 persones diferents han presentat un total de 507 propostes, 381 a través del web habilitat i 126 presencialment al Servei d’Atenció Ciutadana (SAC).\nDurant l’acte, es donaran a conèixer les 79 propostes presentades per la ciutadania que han passat el filtre de la Comissió d’impuls i gestió del procés participatiu i dels serveis tècnics municipals. El principal requisit era que es tractés d’inversions de competència municipal, però també s’han tingut en compte altres aspectes com que no superessin els 120.000 €, que no provoquessin exclusió social, que no es referissin a actuacions que ja s’estiguin portant a terme, que fossin propostes viables tècnicament o que respectessin el marc jurídic i legal existent. Aquesta setmana, al web tutries.palauplegamans.cat no només s’especificaran les propostes finalistes, sinó aquelles que han estat descartades i els motius pels quals no han passat a la següent fase.\nA partir del 5 de novembre, i fins al dia 30, totes aquelles persones majors de 16 anys empadronades al municipi podran votar la proposta finalista que més els agradi. Ho podran fer presencialment al SAC, a l’edifici de l’Ajuntament, o a través del web del procés participatiu tutries.palauplegamans.cat. Per poder votar, caldrà identificar-se amb un document d’identitat. El mes de desembre està previst presentar les propostes guanyadores, les que obtinguin més vots dels veïns i veïnes, les quals s’executaran amb els 120.000 € destinats al procés de Pressupostos participatius.


La nostra empresa va ser fundada l'any 1.887 per Jaume Planas i Gensana, gran forjador i experimentat many�, que va dirigir el petit negoci fins l'any 1.931. Les necessitats de la Guerra Civil van fer que el negoci es reinvent�s per sortir endavant i, un dels treballs del moment va ser la reparaci� d'armament.\nLa forja i la ferreria van anar creixent al ritme de la recuperaci� lenta del pa�s i ,el pas dels anys, es van deixar enrere dues generacions.\nEls inicis de la Caldereria i l'invenci� dels sistemes de calefacci� per tubs de ferro van donar un gran impuls a l'empresa. Es van montar milers de calefaccions per tot el territori Catal�. Anys despr�s, amb els inicis del Turisme al Maresme i la construcci� de grans edificis d'hotels i apartaments, la Calefacci� va passar a ser un dels trets m�s forts de Tallers J.Planas.\nL'augment de la construcci� p�blica i privada, juntament amb la vinguda de grans empreses qu�miques a Sant Celoni i rodalies, van impulsar la construcci� met�l�lica d'estructures i els inicis del manteniment industrial.\nEls nous temps van provocar grans canvis, els sistemes de calefacci� amb ferro quedaven en segon lloc devant les instal�lacions de Coure; la Forja Catalana anava perdent for�a en front d'altres materials com l'alumini i l'inoxidable. Per� la capacitat de reinvenci� de l'empresa va ser not�ria, introdu�nt l'inoxidable com a producte modern i nou, i ampliant el cercle de les calefaccions a ofertar qualsevol tipus d'instal�laci�.\nEn els �ltims anys, la introducci� d'un servei d'Enginyeria de Projectes i de suport t�cnic, han fet possible oferir uns serveis complets i a mida per cada necessitat.\nEls aven�os dels �ltims anys en les Energies Renovables i la voluntat de l'empresa per voler evolucionar i poder oferir el millor als nostres clients, han fet possible que la Biomassa, l'Energia Solar... siguin importants al present i de cara a futur.\nQui som Serralleria Instal�lacions Enginyeria Contacte\n93 867 08 16 - 609 15 63 95 catal�\ninfo@tallersplanas.com - Sant Celoni castellano


Carnestoltes infantil d’Olot – elgarrotxi.cat\nCarnestoltes infantil d’Olot\n22 Febrer, 2020 Redacció 0\nCom cada any, aquest febrer arriba la cinquanta-dosena edició del Carnestoltes infantil d’Olot organitzat, aquest any, per Esplais de la Garrotxa i l’Agrupament Escolta i Guia Nostra Dona del Tura d’Olot.\nAquest any el Carnestoltes Infantil tindrà lloc el 22 de febrer i tindrà els actes següents: A les 12 del migdia hi haurà la visita del rei i la reina Carnestoltes al supermercat Bonpreu, on regalaran caramels a tots els nens i nenes que trobin disfressats. A les 4 de la tarda tindrà lloc la concentració a la Plaça Clarà i serà l’inici de la rua que acabarà a la Plaça Major i estarà presidida pel rei i la reina del carnestoltes i el grup de percussió Timbus.\nDesprés de la rua a la Plaça Major hi haurà el pregó del rei i la reina del carnestoltes i es farà un espectacle a càrrec dels Salats que ens farà ballar a tots i totes. Tot seguit hi haurà un berenar per als disfressats.\nEn cas de pluja tota l’activitat es traslladarà al Pavelló firal.\nAquest any la reina Carnestoltes serà la Marina Callís i el rei en Marçal Bancells.\nAl Carnestoltes infantil d’Olot també hi col·laboren altres entitats com l’Escola d’Art d’Olot amb la decoració de la plaça Major i l’Escola Municipal d’Expressió amb el disseny del cartell que, en aquesta ocasió, ha anat a càrrec de la Llibertat Beà Pasqual.\n4a Torneig Ciutat d’Olot de Gimnàstica Artística\nRua del Carnaval d’Olot


Pèssim aclariment sobre les destrosses de Glòria a Girona\nRed Eléctrica calcula que caldran tres mesos per reparar les torres afectades pel temporal\nA causa d'aquest problema 200.000 abonats es van quedar sense llum a les comarques gironines\nper Redacció dilluns, 27 de gener 2020 - 16:51h\nLa companyia Red Eléctrica calcula un període de tres mesos per poder arreglar les cinc torres de la MAT que es van col·lapsar durant la matinada del dimarts a causa del temporal Glòria. La tempesta va caure a la zona de les Guilleries, al nord-est de Sant Hilari i va deixar fins a 30 centímetres de neu provocant que quatre de les estructures de la línia de 400 kV caiguessin. Una cinquena va quedar parcialment afectada.\nA causa d’aquest problema, el dimarts es van quedar sense llum 200.000 abonats de les comarques gironines. Segons l’ACN, el servei es va poder restablir poc després gràcies a la interconnexió amb França, però els opositors a la línia de molt alta tensió critiquen que la caiguda de les torres senyala la dependència energètica. A més, destaquen l’obsolet que és el model centralitzat, ja que la incidència que comença en un sol punt pot afectar a tot el sistema. Asseguren que la demarcació penja d’un fil fins que no estigui la línia reparada.\nOposició a la MAT\nLa plataforma 'No a la MAT' creue que l’avaria ha evidenciat la dependència energètica total i la fragilitat del model centralitzat. Els opositors subratllen que, tot i que la línia es va vendre com una garantia de seguretat, subministrament i estabilitat, ha resultat ser tot el contrari, s’ha tombat el colós de la MAT.\nD’altra banda, asseguren que la demarcació de Girona està al seu límit i només depenen de la importació d’energia nuclear francesa mitjançant la interconnexió amb Baixàs, a la Catalunya Nord, la qual té molt poca flexibilitat en la gestió de la demanda. Tot i això, Red Eléctrica creu que la interconnexió va ser decisiva per poder restablir la llum a tots els abonats afectats i al mateix temps, va permetre que tornés l’electricitat a les llars poc temps després que les torres col·lapsessin.\nPrevisió: Temperatures cap amunt en un dimarts molt plàcid\nGirona Temporal llum Selva


Munar i la defensa del català\n03 març 2021 10:31\nLes afirmacions de la presidenta del Consell de Mallorca, Maria Antònia Munar, a l'entrevista que publicam avui, en el sentit que mai no abandonarà el seu compromís de defensa de la llengua i la cultura de Mallorca, han de ser valorades en tota la seva extensió i solidesa en una conjuntura com l'actual. Amb el Govern balear i Cort en mans del PP, que poc fan per potenciar l'ús social del català, si no fos per Munar i el seu partit la llengua pròpia patiria ara mateix molts més atacs i menyspreus. El Consell s'ha convertit en la darrera institució important que pren iniciatives valentes per protegir la primera llengua estatutària. I això enmig de dures crítiques contra UM i la seva presidenta. Si en el futur el Consell fos governat per majoria absoluta pels populars, el procés de castellanització de la terra de Ramon Llull seria molt més gran. Ara Munar ja fa front a crítiques de tota mena i pelatge perquè la seva praxis es manté ferma en la protecció dels valors culturals i lingüístics. En un país amb allaus migratòries imparables i de pressió constant i incansable de l'idioma espanyol, UM tendria molt més fàcil fer créixer el seu sostre electoral i el seu liberalisme centrista des de posicions més espanyolistes. Però es manté al costat dels valors propis i inalienables. Ser pal de paller és dur i difícil, però això es compensa amb la satisfacció de veure com una llengua i un poble seculars resisteixen malgrat totes les adversitats.


Casa La Perla del Mar, l'Escala - Mas i Casas\nEN EXCLUSIVA – Casa La Perla del Mar, l’Escala\nSobre una parcel·la de 724 metres quadrats s’aixeca un magnífic xalet d’estil modern situat a escassos metres de l’Illa Mateua i molt a prop de la fantàstica platja de Cala Montgó de l’Escala (Costa Brava).\nLa superfície total construïda és de 417 m2. Està distribuïda en dos nivells. Al nivell superior trobem una gran sala d’estar –menjador amb llar de foc, una espectacular cuina amb meravelloses vistes a la Badia de Roses, una suite amb bany i un bany de cortesia. El nivell inferior disposa de 4 habitacions dobles, bany, terrassa, habitació de màquines.\nTot el xalet està envoltat d’un jardí amb piscina, barbacoa i una àmplia terrassa.\nAcabats de primera qualitat, tancaments d’alumini amb ruptura de pont tèrmic, doble vidre amb càmera d’aire. Calefacció de gasoil.\nSens dubte, es tracta d’una casa de somni! Vingui a visitar-la.\nEN EXCLUSIVA – Casa Blanca, l’Escala\nCasa Montgó, L’Escala\nVENUT – Casa Bellcaire D’Empordà\nPoblació Totes les Poblacions\tAlbons Begur Bellcaire D'Empordà Celrà Girona L'Escala Tor Ventalló Verges Viladamat\nTipus de Propietat Tot tipus de Propietats\tCases Cases Rurals Garatges Locals Parcel·les Pisos\nEstat Tot tipus\t2a mà Compra Lloguer Nou


El Museu del Suro renovarà l'exposició permanent al mes d'octubre - Ràdio Palafrugell\nFa mesos que s’està treballant amb la nova museografia en un taller i al mes vinent se’n farà la instal·lació.\nTambé s’està treballant per declarar la cultura del suro com a Patrimoni Cultural Immaterial de la Unesco.\nAquest mes d’octubre el Museu del Suro renovarà la museografia de l’exposició permanent. L’anunci fa mesos que va tenir lloc, però ha requerit una preparació prèvia al taller i pròximament, serà el moment per a fer la instal·lació.\nTot a punt per executar la primera fase de renovació de la museografia del Museu del Suro de Catalunya Palafrugell. Més tard del previst, però aquesta es podrà realitzar abans d’acabar el 2021 tal com avança el director del museu, Pep Espadalé.\nAquest treball en paral·lel, ha permès mantenir l’exposició permanent oberta al màxim de temps possible, que quedarà interrompuda al mes d’octubre.\nAquest tancament no afectarà l’auditori, les activitats ni les exposicions temporals, com De l’exili a Palafrugell de Floreal Radresa, Elisava x Institut Català del Suro i noves que tindran lloc.\nLa cultura del suro com a Patrimoni Cultural Immaterial de la Unesco\nD’altra banda, Espadalé avança que el Museu del Suro, juntament amb el Consorci de les Gavarres, té un projecte en marxa per a declarar la cultura del suro com a Patrimoni Cultural Immaterial de la Unesco. Actualment està en fase d’elaboració dels estudis antropològics per a posteriorment, dur a terme els administratius i oficialitzar la proposta. Això permetria que pogués esdevenir una unió amb altres territoris que han treballat el suro des de diferents àmbits.\nPel director del museu aquest serà el pas inicial per a, posteriorment, treballar que el paisatge de la sureda sigui considerat Paisatge Cultural de la Humanitat. Espadalé considera que és un projecte ambiciós i que suposarà una feina complexa que durarà anys.\nEs pot escoltar la conversa íntegra amb Pep Espadalé, a continuació.\nEtiquetes Museologia Museu del Suro de Catalunya - Palafrugell Pep Espadalé


Williams posa l'animació del tancament europeu davant el Maccabi FOX Tel Aviv\nValencia Basket acomiada la seua temporada europea rebent en la Fonteta al Maccabi Fox Tel Aviv (divendres 6, 20:30h, Fonteta, Movistar Deportes 2) i per a generar la millor atmosfera, el Club comptarà amb la inestimable ajuda de les activitats d'animació que ha preparat la marca de productes per a la cura de la pell i la higiene masculina Williams. Els guanyadors dels concursos de les Xarxes Socials competiran en la Fonteta per portar-se un lot de productes d'esta marca. Llançaments de camisetes, aplaudidors i el tradicional stand de Williams amb la cistella i el concurs per a portar-se cinc camisetes signades. Tot està preparat per a crear l'ambient de les grans nits europees.\nBusquem finalistes per a guanyar un lot de productes\nLes xarxes socials de Valencia Basket tornaran a ser el lloc indicat per a decidir la sort entre els nostres aficionats. Els concursos en els comptes oficials de Facebook i Twitter triaran dos participants que competiran sobre les taules de la Fonteta entre el primer i el segon quart per a portar-se un magnífic lot de productes Williams. El segon classificat del concurs de tir rebrà també un premi d'esta marca.\n- Facebook: Dijous 05, 17:00h\n- Twitter: Dijous 05, 18:00h\nWilliams t'espera en l'anell de distribució\nCom ja és habitual en tots els partits que el Valencia Basket disputa en la Fonteta, el stand de Williams t'espera en la Fan Zone de l'anell de distribució del coliseu taronja. Allí, tots els aficionats que ho desitgen podran llançar a cistella i entrar en el concurs de cinc camisetes de joc signades per tota la plantilla que es realitzarà en l'últim partit de Lliga Regular a casa.\n#SorollFonteta amb els aplaudidors de Williams\nEls aficionats que assistisquen a l’encontre trobaran en els seus seients un dels 8.000 aplaudidors personalitzats que Williams ha preparat per a pujar el volum de la Fonteta i que l'equip puga sentir el suport de la seua afició en este encontre de la jornada 30 de la Turkish Airlines Euroleague.\nLlançament de camisetes a les graderies\nDurant els temps morts del partit, les nostres mascotes Pam i Maxi, amb la inestimable ajuda dels nostres animadors, llançaran a les graderies de la Fonteta camisetes amb l'emblema de Williams gràcies a una pistola d'aire comprimit de llarg abast tematitzada especialment per a este partit. A més, no faltarà a la cita el zeppelín de Williams, que sobrevolarà el cel de la Fonteta durant tot l’encontre.\nL'emocionant segona edició de Dunkers Movistar by Valencia Basket arriba a les semifinals amb la primera eliminatòria de la ronda prèvia a la Gran Final. En el descans entre el tercer i l'últim quart del partit tindrà lloc este nou enfrontament del concurs de mats amateur promogut per Movistar i el nostre Club, i que en esta ocasió enfrontarà a Alberto Pérez contra Marquie Smith. Els dos concursants realitzaran cadascun el seu millor mat en un màxim de 20 segons i dos intents. Un jurat format per tres persones decidirà quin dels dos contendents avança a la final de #DunkersMovistar2. Este torneig, que busca al millor matador no professional del nostre país, té un premi final per al guanyador de 5.000 euros i com a novetat d'esta temporada, inclou un premi de 1.000 euros per al finalista.\nEls dos clients de Movistar agraciats amb este premi podran viure durant este partit l'experiència única de disfrutar el bàsquet a peu de pista des del Sofà Movistar. A més de disposar d'una visió privilegiada des dels seients més originals de la Fonteta, els guanyadors del concurs gaudiran d'una visita guiada pel pavelló i la sala de trofeus, tindran un catering especial, rebran camisetes de Movistar i bufandes del Valencia Basket i tindran l'oportunitat de xocar les mans als jugadors al costat del cos tècnic durant la presentació de l'equip abans de l'inici del partit.\nGabol busca a dos finalistes per a equipar-los per a viatjar\nEls nostres amics de Gabol volen acompanyar-te en el viatge de la teua vida, és per açò que busquen a dos finalistes per a equipar-los com cal. Al guanyador del concurs final en la Fonteta se li atorgarà un joc de maletes. El finalista no s'anirà de buit, ja que es portarà una fantàstica motxilla de regal per haver arribat fins al joc final.\nL'horari dels jocs és el següent:\n- Facebook: Dijous 05, 19:00h\n- Twitter: Dijous 05, 19:30h